George-vrou vermoor: Verdagte vrygelaatArgieffoto Een van die twee verdagtes wat in hegtenis geneem is in verband met die moord op Isabella Kruger (77) is vrygelaat. Kapt. Malcolm Pojie, woordvoerder van die polisie, het gesê daar is nie genoeg bewyse om die 28-jarige man aan die moord te verbind nie. Maroela Media het vroeër berig Kruger se dogter het op haar ma se liggaam in haar huis in Kraaibosch Country Estate afgekom. Kruger se liggaam is in ‘n bad vol water gevind. Haar Honda Jazz is gesteel, maar is later verlate op die Saasveldpad gevind. Die twee verdagtes is kort daarna in hegtenis geneem nadat die ondersoekspan inligting ontvang het van ŉ verdagte wat in Kruger se Honda Jazz opgemerk is en toe later weer in ŉ ander voertuig gesien is. “Die polisie het hierdie voertuig opgespoor en voorgekeer. Die motor is deursoek en goedere wat vermoedelik uit Kruger se huis gesteel is, onder meer ŉ skootrekenaar, is in die motor gevind,” het Pojie gesê. “Twee verdagtes, onderskeidelik 28 en 31 jaar oud, is gevolglik in hegtenis geneem. Hulle staan tans op ŉ aanklag van moord tereg.” Die 31-jarige verdagte sal intussen Maandag in die George-landdroshof verskyn. Pojie het vroeër gesê daar was geen ooglopende merke aan Kruger se liggaam nie en dat ŉ nadoodse ondersoek die oorsaak van haar dood sal bepaal. Hy het gesê een of meer verdagtes het vermoedelik deur ŉ venster toegang tot die huis verkry. Daar was bloedspatsels in die huis wat die polisie laat vermoed dat daar ŉ struweling was. Dit is nog nie duidelik wat uit die huis gesteel is nie.